钦定古今图书集成/明伦汇编/官常典/第373卷 > 蔡邕独断 > 刘诜
## 钦定古今图书集成/明伦汇编/官常典/第373卷 > 蔡邕独断 > 刘诜

按《宋史》本传：“诜字应伯，福州福清人。中进士第，历莆
田主簿，知庐江县。崇宁中，为讲议司检讨官，进军器、
大理丞、大晟府典乐。诜通音律，尝上历代雅乐因革
及宋制作之音，故委以乐事。”又言：“《周官》大司乐禁淫
声、慢声，盖孔子所谓放郑声者。今燕乐之音，失于高
急，曲调之词，至于鄙俚，恐不足以召和气。宋，火德也，
音尚征，征调不可阙。臣按古制，旋十二宫，以七声得
正征一调，惟陛下裁取。”徽宗曰：“卿言是也，五声阙一
不可。《征招》、角招为君臣相说之乐，此朕所欲闻而无
言者，卿宜为朕典司之。”他日，禁中出古钟二，诏执政
召诜按于都堂，诜曰：“此与今太蔟、大吕声协。”命取大
晟钟扣之，果应。又曰：“钟击之无馀韵”，不如石声。《诗》所
云“依我磬声”者，言其清而定也。复取以合之，声益谐。
历宗正、鸿胪、卫尉、太常寺少卿，纂《续因革礼》。卒，诜居
母丧尽礼。有双芝生墓侧，人以为孝感。